Man sterf tydens betogings teen moordeBetogers het buitebande gebrand (Foto: Guillem Sartorio, AFP) ’n Jong man is dood tydens gewelddadige betogings wat Woensdag in Diepsloot in Gauteng uitgebreek het. Dít slegs ure nadat die minister van polisie, Bheki Cele, dié nedersetting besoek het om die woedende skare toe te spreek. Cele, David Makhura, die Gautengse premier, en genl. Fannie Masemola, die nuwe nasionale polisiekommissaris, het die betogers toegespreek om gemoedere te probeer kalmeer. Inwoners het byeengekom om deur protesoptrede hul misnoeë teenoor die toenemende misdaad in hul woongebied te kenne te gee. Dit volg ná berigte dat sewe mense die afgelope naweek in Diepsloot vermoor is. Hulle is woedend en kla dat die polisie nie genoeg doen om misdaad in die gebied te stuit nie. Betogers is nie tevrede met die buitelandse burgers wat in hul midde is nie (Foto: GP Community Safety, Twitter) Inwoners het deur die strate na die plaaslike polisiestasie gestap terwyl hulle plakkate met slagspreuke rondgeswaai en buitebande gebrand het. Hulle het die paaie met die brandende bande en klippe versper. Volgens brig. Brenda Muridili, polisiewoordvoerder, het ’n klein groepie inwoners Woensdagaand rondgegaan en geëis om mense se identiteitsdokumente te sien. “Hulle het van deur tot deur gegaan totdat hulle by die oorledene se huis gekom het. Die oorledene het uit die huis gehardloop en die groep inwoners het hom agternagesit en vermoor,” het Muridili bevestig. Die oorledene was glo van Zimbabwiese herkoms. Talle betogings teen ongedokumenteerde migrante het die afgelope paar maande in Johannesburg opgevlam. Met die werkloosheidsyfer wat tans op meer as 35% staan, is daar strawwe mededinging onder sommige werklose Suid-Afrikaners om werksgeleenthede te kry. Aanvalle op buitelandse burgers het in 2008 minstens 62 mense dood gelaat, terwyl soortgelyke aanvalle in 2019 minstens 12 mense dood gelaat het, van wie tien Suid-Afrikaners was.